**Družba Hit z obsežnim ciklom razvojnih investicij**

*Nova Gorica, 13. junij 2017 – Uprava družbe Hit je na današnji novinarski konferenci predstavila rezultate poslovanje družbe v letu 2016, ocene poslovanja v prvi tretjini letošnjega leta ter ključne korake razvoja družbe Hit v prihodnje, s poudarkom na vlaganjih v razvoj kadrov ter dvigu kakovosti slovenske turistične ponudbe.*

Družba in skupina Hit sta poslovno leto 2016, drugo leto zaporedoma, zaključili v pozitivnih številkah in s ključnimi poslovnimi kazalniki v znamenju rasti. **Trend uspešnega poslovanja se nadaljuje tudi v letošnjem letu**, kar omogoča **zagon razvojno usmerjenih investicij z lastnimi sredstvi.** Po lanskih 11,2 milijona evrov, od katerih je bilo 5 mio evrov namenjenih izgradnji hotela Mond, so v družbi Hit v letošnjem letu za investicije namenili 17 milijonov evrov. Ob odkupu hotela Špik v Gozd Martuljku, ki sledi načrtom nove strategije združevanja igralništva z dobrim počutjem (»*gaming & well being*«*)*, je v Hitovi destinaciji Kranjska Gora tik pred začetkom tudi celovita prenova igralniško zabaviščnega centra Korona, ki se bo zaključila v sredini leta 2018. V Novi Gorici so letos že prenovili del namestitvenih kapacitet v hotelu Park, v igralniško-zabaviščnem centru Perla pa se obeta prenova in povečanje gostinskih kapacitet. Ob tem redno posodabljajo igralniško opremo, informacijske sistemetervzdržujejo obstoječe objekte in opremo.

V vodstvu družbe Hit kot **ključni vzvod zagotavljanja konkurenčnosti ponudbe in kakovostnih storitev izpostavljajo investicije v znanje in strokovnost** zaposlenih. »*Usmeritev v zaposlene in goste, kot dve ključni izhodišči, neločljivo združujemo v temeljih strategije razvoja družbe Hit v prihodnje. Hitova poslovna uspešnost je v domeni vseh zaposlenih. Prav zato smo v letošnjem letu za 20 odstotkov povečali obseg sredstev, ki jih namenjamo za izobraževanje zaposlenih,«* poudarja predsednik uprave družbe Hit, Janez Mlakar.

Zaposlenim v družbi Hit pripada del dobička za poslovno leto 2016, izplačana pa je bila že tretjina bruto plače iz uspešnosti poslovanja v letu 2016. S preseganjem planiranih rezultatov poslovanja v letošnjem letu so zaposleni prejeli regres v višini 1.100 evrov bruto, izpeljan pa je bil že del izrednih napredovanj. Skupščina bo na prihodnji seji odločala tudi o predlogu udeležbe delavcev pri dobičku za poslovna leta 2018–2020*. »Enega največjih izzivov te uprave nedvomno predstavlja usklajevanje ustreznega plačnega sistema, h kateremu smo v sodelovanju s socialnimi partnerji pristopili takoj ob pričetku mandata,«* dodaja Janez Mlakar.

Glede **tržnih usmeritev** se v družbi Hit zavedajo pomena **obstoječih igralniških gostov** iz bližnjih italijanskih in avstrijskih pokrajin. Medtem ko je avstrijski trg v rasti, pa na omejeni italijanski trg vse intenzivneje ciljajo tudi konkurenčne italijanske igralnice. V sodelovanju s predstavništvom STO v Italiji zato načrtujejo aktivnosti **na oddaljenih italijanskih pokrajinah**, ker po presenetljivih odzivih Slovenije sploh ne poznajo oz. je uvrščajo med privlačne turistične destinacije. Pri tem v Hitu poudarjajo, da so v takih primerih stroški vlaganj v razvoj gostov izredno visoki. Rešitve vidijo v dodatni **nadgradnji kakovosti storitev, gostoljubja in v oblikovanju personaliziranih rešitev** za posamezne segmente gostov: od zahtevnejših kitajskih gostov do tistih, ki igrajo na spletu. To so izhodišča za **vzpostavitev t. i. »pametne igralnice«**, ki bo v prihodnosti z ustrezno napovedno analitiko sposobna ob pravem času zagotoviti pravo ponudbo, ki bo gostu zadovoljila pričakovanja. »*Namen koncepta pametne igralnice je združiti vsa znanja in informacije o gostih, trendih in dogajanjih na trgu, zato, da gostom ponudimo in omogočimo personaliziran splet storitev za prosti čas, od igre do povsem ekskluzivnih doživetij v lokalnih okoljih Hitovih destinacij,«* razlaga Tevž Korent, član uprave družbe Hit. Pomemben vzvod za rast ob-igralniške realizacije predstavljajo tudi programi namenjeni **razvoju poslovnega, športnega in eno-gastronomskega turizma**, ki so osnovani na še večji **povezanosti Hitove in lokalne turistične ponudbe po posameznih destinacijah** (Nova Gorica, Kranjska Gora, Štajerska). Tržne aktivnosti pa v Hitu načrtujejo premišljeno širiti na trge arabskih dežel, Izraela in Kitajske, tudi s pomočjo **lastne »incoming agencije«**, kot nadgradnje obstoječega produkta Hit tours.

\* \* \*

**Poslovni rezultati družbe Hit v letu 2016**

Družba Hit je v letu 2016 ustvarila **162,5 mio EUR bruto realizacije** (+2 % na 2015), od tega 139,9 mio EUR z dejavnostjo igralništva (+6 % na 2015) ter 18,8 mio EUR z dejavnostjo hotelirstva in gostinstva (+5 % na 2015). Hitove igralnice so beležile **1.395 tisoč obiskov**, kar je za 2 % več kot leto pred tem. V letu 2016 je v Hitovih hotelih bivalo **91 tisoč gostov** (na ravni leta 2015), ki so ustvarili **172 tisoč nočitev** (+4 % na 2015). Družba je v poslovnem letu 2016 ustvarila **123,8** **mio EUR poslovnih prihodkov**, beležila **117,1 mio EUR poslovnih stroškov** in ustvarila **dobiček iz poslovanja v višini 6,7 mio EUR**. Družba Hit je v letu 2016 poslovala s **3,8 mio EUR čistega dobička.** V lanskem letu je bilo plačanih **42,3 mio EUR skupnih igralniških dajatev** (davka od iger na srečo in koncesijskih dajatev), kreditna zadolženost pa se je v primerjavi s koncem leta 2015 zmanjšala **za 2,1 mio EUR.** Ta je na dan 31. 12. 2016 znašala **57,1 mio EUR.**

**Poslovni rezultati skupine Hit v letu 2016**

Skupina Hit je v letu 2016 beležila **151 mio EUR poslovnih prihodkov**, k čemur je 123,4 mio EUR prispevala igralniška dejavnost ter 24 mio EUR hotelirstvo in druge turistične dejavnosti. Igralnice skupine Hit so v letu 2016 zabeležile **1.602 tisoč obiskov**, gostje pa so ustvarili **425 tisoč nočitev**. **Stroški in poslovni odhodki** so znašali **144,3 mio EUR** in tako je skupina v letu 2016 ustvarila **6,7 mio EUR dobička iz poslovanja**. Poslovno leto je skupina Hit zaključila s **3,5 mio EUR konsolidiranega čistega dobička**. V letu 2016 je skupina skupno plačala **45,9 mio EUR igralniških dajatev** (davka od iger na srečo in koncesijskih dajatev).

**Poslovanje družbe Hit v prvih štirih mesecih leta 2017**

Družbi Hit je v prvih štirih mesecih letošnjega leta uspelo doseči 49,4 mio EUR **bruto realizacije iger na srečo,** kar je za 9 % večglede na enako obdobje preteklega leta. Hitove igralnice so zabeležile 453 tisoč **obiskov** (4 % manj kot lani), 59 tisoč **nočitev** pa je bilo ustvarjenihv Hitovih hotelih (+ 13 % glede na enako obdobje lani). V primerjavi z neposredno konkurenco, ki posluje na italijanskem trgu, se je družba Hit v tem obdobju izkazala za tržno prodornejšo ter učinkovitejšo pri zagotavljanju rasti bruto realizacije. Italijanskim igralnicam je namreč realizacija v prvih štirih mesecih v primerjavi z lani padla za dobre 3 odstotke (Hitove igralnice + 9%).

**Plan poslovanja 2017**

V družbi Hit v letu 2017 načrtujejo **bruto realizacijo od iger na srečo povečati za dobre 3** odstotke v primerjavi z letom 2016,prav tako pa stavijo na **rast obiska igralnic in števila nočitev,** slednjih kar za 20 odstotkov več, tudi z novimi namestitvenimi kapacitetami hotelov Mond in Špik. **Cilj poslovnega leta 2017 je EBIT višini 6,5 mio evrov in čisti dobiček 4,4 mio evrov.**

\_\_\_\_\_\_\_\_\_\_\_\_\_\_\_\_\_\_\_\_

Lavra Peršolja Jakončič, Kabinet uprave, Hit, d. d., lavra.persolja.jakoncic@hit.si, m 031 336 814